b"\n_START_ARTICLE_\nKlingonin kieli\n_START_SECTION_\nHistoria\n_START_PARAGRAPH_\nVaikka klingonin kieli mainittiinkin alkuper\xc3\xa4isess\xc3\xa4 Star Trek -sarjassa, sit\xc3\xa4 k\xc3\xa4ytettiin ensimm\xc3\xa4isen kerran vasta ensimm\xc3\xa4isess\xc3\xa4 Star Trek -elokuvassa (1979) \xe2\x80\x93 kolmatta elokuvaa Star Trek III: Spockin paluu (1984) varten Marc Okrand laajensi kielt\xc3\xa4 ja kehitti sille kieliopin James Doohanin kehitt\xc3\xa4mien \xc3\xa4\xc3\xa4nteiden pohjalta. Kielt\xc3\xa4 k\xc3\xa4ytettiin my\xc3\xb6hemmiss\xc3\xa4kin elokuvissa sek\xc3\xa4 televisiosarjoissa._NEWLINE_Vuonna 1987 alkoi uusi Star Trek -televisiosarja, Star Trek \xe2\x80\x93 uusi sukupolvi, jossa yksi p\xc3\xa4\xc3\xa4henkil\xc3\xb6ist\xc3\xa4, Worf, oli klingoni. H\xc3\xa4n siirtyi my\xc3\xb6hemmin Star Trek: Deep Space Nine -sarjaan (1992), jossa vieraili monia muita klingoneja ja klingonin kielt\xc3\xa4 k\xc3\xa4ytettiin useissa jaksoissa. Star Trek: Voyager -sarjassa (1995) U.S.S. Voyagerin k\xc3\xa4ytt\xc3\xb6p\xc3\xa4\xc3\xa4llikk\xc3\xb6 B'Elanna Torres oli klingonin ja ihmisen hybridi._NEWLINE_Star Trek: Enterprise -sarjan pilottijaksossa (2001) kerrottiin klingonin kieless\xc3\xa4 olevan \xe2\x80\x9dkahdeksankymment\xc3\xa4 monikurkku\xc3\xa4\xc3\xa4nteist\xc3\xa4 mukautuvaan kielioppiin pohjautuvaa murretta\xe2\x80\x9d.\n_START_SECTION_\nKieli\n_START_PARAGRAPH_\nKlingonin kielt\xc3\xa4 k\xc3\xa4sittelevi\xc3\xa4 kirjoja ja julkaisuja on ilmestynyt useita. Kielen perusteos on Pocket Booksin julkaisema Marc Okrandin The Klingon Dictionary (1985). Muita merkitt\xc3\xa4vi\xc3\xa4 teoksia ovat The Klingon Way (sanontoja ja vertauskuvia klingoniksi) sek\xc3\xa4 kielikasetit Conversational Klingon ja Power Klingon._NEWLINE_Kielelle on my\xc3\xb6s k\xc3\xa4\xc3\xa4nnetty kirjoja: ghIlghameS (Gilgame\xc5\xa1), paghmo' tIn mIS (Paljon melua tyhj\xc3\xa4st\xc3\xa4) ja The Klingon Hamlet (Hamlet). Kaksi viimeist\xc3\xa4 saivat vaikutteita kansleri Gorkonin kommentista \xe2\x80\x9dShakespearea on parasta lukea alkuper\xc3\xa4isen\xc3\xa4 klingoninkielisen\xc3\xa4 laitoksena\xe2\x80\x9d elokuvassa Star Trek VI \xe2\x80\x93 Tuntematon maa._NEWLINE_Klingonin sanavarastosta ei juuri l\xc3\xb6ydy kohteliaisuuksia, joten klingonia osaavien Star Trek -fanien voi kuulla tervehtiv\xc3\xa4n toisiaan sanomalla nuqneH, jonka sanatarkka k\xc3\xa4\xc3\xa4nn\xc3\xb6s on \xe2\x80\x9dmit\xc3\xa4 haluat?\xe2\x80\x9d Toinen yleinen tervehdys on Qapla\xe2\x80\x99 eli \xe2\x80\x9dmenestyst\xc3\xa4!\xe2\x80\x9d_NEWLINE_Paramount Pictures omistaa tekij\xc3\xa4noikeudet kielen viralliseen sanastoon ja muihin kielt\xc3\xa4 koskeviin s\xc3\xa4\xc3\xa4nt\xc3\xb6ihin. Joidenkuiden mielest\xc3\xa4 t\xc3\xa4m\xc3\xa4 on ristiriidassa Yhdysvaltain korkeimman oikeuden p\xc3\xa4\xc3\xa4t\xc3\xb6ksen kanssa, jonka mukaan kielt\xc3\xa4 ei voi suojata tekij\xc3\xa4noikeudella._NEWLINE_On yleisesti arveltu, ett\xc3\xa4 monet klingonin kielen piirteet ovat per\xc3\xa4isin oikeista kielist\xc3\xa4, joita Okrand on tutkinut, erityisesti Pohjois-Amerikan intiaanien kielist\xc3\xa4. On kuitenkin tiedossa, ett\xc3\xa4 kielen suunnittelun l\xc3\xa4ht\xc3\xb6kohta Okrandilla oli saada se kuulostamaan erilaiselta kuin olemassa olevat luonnolliset kielet.\n_START_SECTION_\nPeriaate\n_START_PARAGRAPH_\nOlennaista puhutussa ja kirjoitetussa klingonissa on, ett\xc3\xa4 se perustuu Okrandin kehitt\xc3\xa4miin s\xc3\xa4\xc3\xa4nt\xc3\xb6ihin. Ainoastaan h\xc3\xa4nen laatimaansa sanastoon ja kielioppiin nojaava kieli on aitoa, virallista klingonia. Kielen harrastajien kesken on jonkin verran erimielisyytt\xc3\xa4 siit\xc3\xa4, mink\xc3\xa4 verran t\xc3\xa4st\xc3\xa4 periaatteesta voidaan poiketa.\n_START_SECTION_\nHyv\xc3\xa4ksytyt l\xc3\xa4hteet\n_START_PARAGRAPH_\nL\xc3\xa4hteisiin viitatessa k\xc3\xa4ytet\xc3\xa4\xc3\xa4n usein lyhenteit\xc3\xa4, jotka on seuraavassa luettelossa ilmoitettu l\xc3\xa4hteen per\xc3\xa4ss\xc3\xa4."